מספר פנימי: 577061

הכנסת העשרים

**יוזמים: חברי הכנסת** **נורית קורן יואל רזבוזוב**  
 **אלי כהן עליזה לביא**  
 **מירב בן ארי מיכל בירן**  
 **טלי פלוסקוב יעל גרמן**  
 **רועי פולקמן קארין אלהרר**  
 **יעקב מרגי אברהם נגוסה**  
 **זהבה גלאון שולי מועלם-רפאלי**  
 **איילת נחמיאס ורבין שלי יחימוביץ'**  
 **קסניה סבטלובה אוסאמה סעדי**  
 **מיקי לוי יפעת שאשא ביטון**  
 **איתן כבל אילן גילאון**  
 **אלי אלאלוף דב חנין**  
 **יואל חסון יוסף ג'בארין**  
 **דוד ביטן איתן ברושי**  
 **איציק שמולי יחיאל חיליק בר**  
 **רחל עזריה אראל מרגלית**  
 **מכלוף מיקי זוהר איל בן ראובן**  
 **עודד פורר יעל כהן-פארן**  
 **רוברט אילטוב עפר שלח**  
 **סופה לנדבר אורי מקלב**  
 **עאידה תומא סלימאן יוסי יונה**  
 **מיכל רוזין**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/2825/20

הצעת חוק הגבלת משקל בתעשיית הדוגמנות (תיקון – הוראות שונות), התשע"ו–2016

|  |  |  |  |  |  |
| --- | --- | --- | --- | --- | --- |
| תיקון סעיף 2 | 1. | בחוק הגבלת משקל בתעשיית הדוגמנות, התשע"ב–2012[[1]](#footnote-2) (להלן – החוק העיקרי), בסעיף 2(א) אחרי "לפי בדיקה" יבוא "שביצע". | | | |
| הוספת סעיפים 4א עד 4ד | 2. | אחרי סעיף 4 לחוק העיקרי יבוא: | | | |
|  |  | "חובות תאגידים שהוקמו בחוק | | 4א. | הוראות חוק זה יחולו גם על תאגיד שהוקם בחוק. |
|  |  | עוולה אזרחית | | 4ב. | הפרת הוראה מהוראות סעיפים 2 ו-3 היא עוולה אזרחית, והוראות פקודת הנזיקין [נוסח חדש][[2]](#footnote-3), יחולו עליה, בכפוף להוראות חוק זה. |
|  |  | עונשין | | 4ג. | העובר על הוראות סעיפים 2 ו-3, דינו – כפל הקנס הקבוע בסעיף 61(א)(4) לחוק העונשין, התשל"ז–1977[[3]](#footnote-4). |
|  |  | אחריות נושא משרה בתאגיד | | 4ד. | נעברה עבירה לפי חוק זה בידי תאגיד, יואשם בעבירה גם נושא משרה בתאגיד, אלא אם כן הוכיח כי העבירה נעברה שלא בידיעתו או שנקט כל האמצעים הסבירים להבטחת שמירתו של חוק זה." |
| הוספת סעיפים 6א ו-6ב | 3. | אחרי סעיף 6 לחוק העיקרי יבוא: | | | |
|  |  | "מרשם | | 6א. | במשרד הכלכלה והתעשייה ינוהל מרשם ובו ירשמו פרטיו של העובר על הוראה מהוראות סעיפים 2 ו-3; פרטי המרשם יפורסמו והפרסום יעמוד בתוקפו 12 חודשים. |
|  |  | קרן למניעת הפרעות אכילה וטיפול בהן | | 6ב. | קנס שהוטל בשל עבירה לפי חוק זה ישולם לקרן שתוקם במשרד הבריאות, ותפעל למניעת הפרעות אכילה והטיפול בהן." |
| תיקון חוק הרשות השניה לטלויזיה ורדיו | 4. | בחוק הרשות השניה לטלויזיה ורדיו, התש"ן–1990[[4]](#footnote-5) – | | | |
|  |  | (1) אחרי סעיף 46(א)(4) יבוא: | | | |
|  |  |  | "(5) הפרת הוראות חוק הגבלת משקל בתעשיית הדוגמנות, התשע"ב–2012"; | | |
|  |  | 2) בסעיף 46(ב), במקום "עד (4)" יבוא "עד (5)". | | | |

דברי הסבר

חוק הגבלת משקל בתעשיית הדוגמנות נועד לצמצם את ההשלכות שיש לחשיפה לפרסום המציג דוגמנים ודוגמניות, וכן אנשים ידועים ומפורסמים, רזים באופן קיצוני, על ידי יצירת דימוי גוף נמוך והתפתחות הפרעות אכילה בישראל. חוק זה, אשר נחשב לפורץ דרך בתחומו, אומץ על-ידי אומות רבות בעולם, והאחרונה שבהן, צרפת, אף הגדילה לעשות וקבעה בו סנקציות מסוג קנסות ועד מאסר בפועל. מבחינה זו, על-אף היות ישראל חלוצה בתחום זה של חקיקה, היא עודנה מפגרת אחרי הסטנדרט המתפתח בעולם שכן טרם חוקקה אמצעים לאכיפה ופיקוח על החוק ובכך הותירה אותו כאות מתה בספר החוקים הישראלי.

בסעיף 1 להצעת החוק מוצע להדגיש כי על הרופא לבדוק את מבקש האישור ולא להסתפק בהיכרותו עמו או בשיחה טלפונית.

בסעיף 2 להצעת החוק מוצע לאפשר למדינה לאכוף את חוקיה על זרועותיה שלה, באמצעות קביעת נורמה אשר כובלת תאגידים סטטוטוריים מלקיחת חלק, במישרין ובעקיפין, בפרסום אשר אינו עומד בהוראות החוק. בנוסף, מוצע לאפשר למי שנפגע מהפרת הוראות חוק זה ונגרם לו נזק, להיפרע מהגוף המפר בהתאם להוראות פקודת הנזיקין. כמו כן, מוצע להטיל סנקציה כספית בגין הפרת החוק ולאפשר להאשים נושאי משרה בתאגידים בדומה לקבוע בחוקי רישוי עסקים.

בסעיף 3 להצעת החוק מוצע להקים מרשם ובו יפורטו פרטיהם של מפרי החוק. פרטי מפר הרשום במרשם יפורסמו לתקופה של 12 חודשים. כן מוצע כי להקים במשרד הבריאות קרן שתפעל למניעת הפרעות אכילה וטיפול בהן, שבה ירוכזו כל כספי הקנסות.

בסעיף 4 להצעת החוק מוצע להוסיף את הפרתו של חוק הגבלת משקל בתעשיית הדוגמנות לרשימת ההפרות האסורות לשידור לפי חוק הרשות השנייה לטלויזיה ורדיו וזאת נוכח תפקידה המרכזי של הרשות בתחום בו עוסק חוק זה.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"א באדר ב' התשע"ו – 21.3.16

1. ס"ח התשע"ב, עמ' 230. [↑](#footnote-ref-2)
2. דיני מדינת ישראל [נוסח חדש] מס' 10, עמ' 266. [↑](#footnote-ref-3)
3. ס"ח התשל"ז, עמ' 226. [↑](#footnote-ref-4)
4. ס"ח התש"ן, עמ' 59. [↑](#footnote-ref-5)